จ่ายเงินชาวนาต่อเนื่องไม่หยุด
ชาวนาปลื้มรัฐช่วยไม่หยุด รับต่อรายสูงสุด 67,000 บาท
7 ธ.ค. 2563

นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.จะจ่ายเงินประกันรายได้เกษตรกรผู้ปลูกข้าว รอบ 3 อีก 2.4 ล้านราย วงเงิน 2.04 หมื่นล้านบาท ในวันที่ 9 ธ.ค.2563 นี้
ก่อนหน้านี้ ธ.ก.ส.จ่ายเงินประกันรายได้ชาวนารอบ 1-2 แล้ว รวม 1.52 หมื่นล้านบาท คิดเป็นเกษตร 1.42 ล้านราย
สำหรับชาวนาที่เหลือ ธ.ก.ส.จะทยอยจ่ายตามจนครบ 4.56 ล้านราย วงเงินรวม 4.57 หมื่นล้านบาท ภายในเดือน พ.ค.2564 โดยเกษตรกรจะได้รับเงินประกันรายได้สูงสุดไม่เกิน 4.5 หมื่นบาท ต่อครัวเรือน
นายกษาปณ์ กล่าวว่า ในปี 2563 ราคาข้าวตกต่ำมาก เทียบกับข้าวเปลือกหอมมะลิ ในปี 2562 ราคาขายอยู่ที่ตันละ 18,000 บาท ไม่ต้องชดเชยเงินประกัน แต่ปี 2563 ราคาอ้างอิงอยู่ที่ตันละ 12,100 บาท ราคาประกันที่ตันละ 15,000 บาท ต้องชดเชยถึงตันละ 2,899 บาท ทำให้งบประกันรายได้ที่คณะรัฐมนตรี (ครม.) เห็นชอบไว้ครั้งแรก 1.8 หมื่นล้านบาทไม่พอ
ขณะที่ข้าวประเภทอื่น ก็ราคาตกต่ำทั้งหมด ทำให้ต้องจ่ายเงินประกันรายได้ผู้ปลูกข้าวเพิ่มขึ้น โดยข้าวเปลือกหอมมะลิ นอกพื้นที่ ราคาอ้างอิง อยู่ที่ตันละ 11,951 บาท ราคาประกันที่ตันละ 14,000 บาท ต้องชดเชยตันละ 2,048 บาท , ข้าวเปลือกเจ้า ราคาอ้างอิง อยู่ที่ตันละ 9,122 บาท ราคาประกันที่ตันละ 10,000 บาท ต้องชดเชยตันละ 877 บาท , ข้าวเปลือกหอมปทุมธานี ราคาอ้างอิง อยู่ที่ตันละ 9,960 บาท ราคาประกันที่ตันละ 11,000 บาท ต้องชดเชยตันละ 1,039 บาท และ ข้าวเปลือกเหนียว ราคาอ้างอิง อยู่ที่ตันละ 11,066 บาท ราคาประกันที่ตันละ 12,000 บาท ต้องชดเชยตันละ 933 บาท
นอกจากนี้ ธ.ก.ส. ยังมีโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว วงเงินรวม 2.8 หมื่นล้านบาท ให้กับเกษตรกรผู้ปลูกข้าวปีการผลิต 2563/64 ไร่ละ 500 บาท สูงสุดไม่เกิน 20 ไร่ หรือไม่เกิน 10,000 บาทต่อครัวเรือน โดย ณ วันที่ 4 ธ.ค. จ่ายไปแล้ว 2.2 หมื่นล้านบาท คิดเป็น 3.89 ล้านครัวเรือน ซึ่งจะจ่ายได้ครบ 4.56 ล้านครัวเรือน ในช่วงก่อนปีใหม่นี้
นายกษาปณ์ กล่าวว่า ยังมีโครงการสินเชื่อชะลอการขายข้าวเปลือกนาปี (จำนำยุ้งฉาง) วงเงินสินเชื่อ 1.52 หมื่นล้านบาท เพื่อชะลอข้าวเปลือก 1.5 ล้านตัน วงเงินกู้เกษตรกร รายละไม่เกิน 3 แสนบาท ซึ่งคาดว่าจะช่วยเกษตรกรได้ 2 แสนราย เฉลี่ยจำนำยุ้งฉาง 6-8 ตันต่อราย ได้รับสินเชื่อสูงสุด 12,000 บาทต่อราย โยจะเริ่มเข้าตรวจสอบยุ้งฉางและอนุมัติสินเชื่อได้ตั้งแต่วันที่ 16 ธ.ค.นี้ รวม 3 มาตรการ เกษตรกรจะได้รับเงินสนับสนุนกว่า 67,000 หมื่นบาทต่อราย